
ACORD 68/2006, D’1 DE MARÇ, DEL PLE DEL CONSELL

DE L’AUDIOVISUAL DE CATALUNYA
Expedient núm. 9/2006 Anoia TV
1. El Consell de l’Audiovisual de Catalunya va notificar a tots els operadors de televisió local a Catalunya l’entrada en vigor i posterior aplicació de la Instrucció general sobre la protecció de la infància i l’adolescència, senyalització orientativa i dret a la informació de les persones usuàries dels serveis de televisió, del Consell de l’Audiovisual de Catalunya, aprovada per Acord 117/2004, de 17 de novembre. Al mateix temps se’ls va comunicar que des d’aleshores, n’havien de trametre al Consell la informació sobre la seva oferta de programació. 

Malgrat que la tramesa d’aquesta informació ha de ser periòdica, des de l’Àrea de Continguts s’informà que l’operador ANOIA TV nom comercial de l’operador de televisió local Associació Amics TV de l’Anoia, no trametia des del 27 de juliol de 2005 la informació a que fa referència l’Annex de la Instrucció general sobre la protecció de la infància i l’adolescència, senyalització orientativa i dret a la informació de les persones usuàries dels serveis de televisió.

2. En la sessió de 30 de novembre de 2005 el Ple del Consell de l’Audiovisual de Catalunya, mitjançant l’Acord 178/2005 va acordar obrir, de conformitat amb el que disposa l’apartat segon de l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del Decret 278/1993 de 9 de novembre, i com a conseqüència de la contravenció de l’obligació de comunicar al Consell la seva oferta de programació, un període d’informació prèvia a fi de donar audiència a l’operador esmentat, per tal que en el termini màxim de cinc dies a comptar des del dia següent a la recepció de la notificació de l’Acord, pogués formular les manifestacions oportunes.

3. Dins del termini per fer al·legacions, la senyora Angelina Salut, com a directora d’ANOIA TV, va presentar un escrit al qual s’acompanyava l’oferta de programació de l’operador esmentat.

4. En la sessió de 18 de gener de 2006 el Ple del Consell de l’Audiovisual de Catalunya, mitjançant l’Acord 22/2006, va acordar, arran d’haver tramès la informació esmentada, tancar, de conformitat amb el que disposa l’apartat segon de l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, el període d’informació prèvia en relació amb l’operador ANOIA TV nom comercial de l’operador de televisió local Associació Amics TV de l’Anoia; arxivar l’expedient; així com reiterar a l’interessat que l’obligació d’informar sobre la seva oferta de programació ha de ser periòdica.

5. L’apartat 2 de l’article 18 de la Instrucció general sobre la protecció de la infància i l’adolescència, senyalització orientativa i dret a la informació de les persones usuàries dels serveis de televisió, del Consell de l’Audiovisual de Catalunya, aprovada per Acord 117/2004, de 17 de novembre, estableix l’obligació dels operadors de televisió de fer pública la seva oferta de programació amb una antelació mínima d’onze dies respecte del dia al que es refereixi a la programació esmentada. En relació amb aquest article, l’article 22 de la Instrucció general estableix que «per tal d’acreditar el deure de comunicar l’oferta de programació al Consell de l’Audiovisual de Catalunya en el termini que assenyala l’apartat 2 de l’article 18, els operadors de televisió han de trametre la informació detallada en l’annex». 

De la lectura d’aquests articles, es desprèn que es tracta d’obligacions, el compliment de les quals no s’esgota amb una informació o tramesa puntual, sinó que ha de ser de compliment continuat. L’obligació és la informar amb un mínim d’onze dies d’antelació sobre la programació que s’emetrà; com que la programació és contínua, la informació sobre aquesta programació, a més de respectar els terminis establerts, ha de ser periòdica. De la mateixa manera, l’obligació de comunicar la oferta de la programació al Consell de l’Audiovisual de Catalunya ha de ser periòdica i, per tant, els operadors de televisió només compliran estrictament amb allò que preveu l’article 22 de la Instrucció general esmentada si ho fan de forma continuada

6. La lletra l de l’article 10 de la Llei 2/2000, de 4 de maig, del Consell de l'Audiovisual de Catalunya estableix com a funció d’aquest Consell la de vetllar, en l’àmbit de les seves competències, pel compliment de la normativa de la Unió Europea, especialment en els àmbits relatius a la televisió sense fronteres, i de la normativa continguda en els tractats internacionals relativa als mitjans de comunicació audiovisual.

Des de l’Àrea de Continguts s’informa que l’operador ANOIA TV nom comercial de l’operador de televisió local Associació Amics TV de l’Anoia, no tramet de forma periòdica la informació a que fa referència l’Annex de la Instrucció general sobre la protecció de la infància i l’adolescència, senyalització orientativa i dret a la informació de les persones usuàries dels serveis de televisió, i per tant infringeix allò que estableix l’article 18 de la Llei de l’Estat  25/1994, de 12 de juliol, i l’article 22, en relació amb l’article 18, de la Instrucció general sobre la protecció de la infància i l’adolescència, senyalització orientativa i dret a la informació de les persones usuàries dels serveis de televisió.

7. L’article 7 del Decret 278/1993, de 9 de novembre, sobre procediment sancionador d’aplicació als àmbits de competència de la Generalitat estableix que abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i el punt segon de l’article 34  de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades.

DE CONFORMITAT amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

El Ple del Consell de l'Audiovisual de Catalunya, ha adoptat els següents,
ACORDS

1. Obrir, de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a ANOIA TV nom comercial de l’operador de televisió local Associació Amics TV de l’Anoia, per tal que en el termini màxim de cinc dies a comptar des del següent a la recepció de la notificació d’aquest Acord, formuli les  manifestacions que consideri oportunes arran de l’incompliment de la obligació de comunicar de forma periòdica al Consell de l’Audiovisual de Catalunya la seva oferta de programació.

2. Notificar aquest acord a l’interessat.
Barcelona, 1  de març  de 2006

Josep M. Carbonell i Abelló                                    Antoni Bayona  Rocamora

President                                                                 Conseller secretari
